b'\n_START_ARTICLE_\nAmbra\n_START_SECTION_\nIzvor\n_START_PARAGRAPH_\nAmbra nastaja v \xc4\x8drevesju kita glava\xc4\x8da, ki jo le-ta z \xc5\xbeol\xc4\x8dem izlo\xc4\x8da v okolico, zato jo lahko najdemo prosto plavajo\xc4\x8do na gladini morja ali pa v pesku v bli\xc5\xbeini obale. V\xc4\x8dasih jo lahko najdemo tudi v \xc5\xbeelodcu kitov. Znanstveniki so na\xc5\xa1li kljun orja\xc5\xa1kega lignja oblo\xc5\xbeen z ambro, zato predvidevajo, da kiti v \xc4\x8drevesju ambro proizvajajo z namenom olaj\xc5\xa1anja prehoda nekaterim trdim ali ostrim predmetom, ki jih kit lahko pomotoma zau\xc5\xbeije. Ambro najdemo v Atlantsekm oceanu, na obalah Brazilije in Madagaskarja, obali Afrike, vzhodne Indije, Maldivih, osrednje Kitajske, Japonske, Nove Zelandije in otokov Molucca. Obi\xc4\x8dajno pa ambra, nabrana v komercialne namene, izvira iz Bahamov in otoka New Providence v Karibih.\n_START_SECTION_\nZna\xc4\x8dilnosti\n_START_PARAGRAPH_\nAmbro najdemo v kepah razli\xc4\x8dnih velikosti in oblik, ki tehtajo od 14 g pa do 45 kg in ve\xc4\x8d. Ob odstranitvi iz kita je ma\xc5\xa1\xc4\x8dobni prekurzor ambre svetle bele barve (v\xc4\x8dasih lahko ima \xc4\x8drne lise), mehke konsistence in z mo\xc4\x8dnim vonjem po fecesu. Tekom nekaj mesecev oziroma let zaradi razgradnje pod vplivom svetlobe in oksidacije v oceanu postane prekurzor tr\xc5\xa1i, razvije temno sivo ali \xc4\x8drno barvo, voskasto teksturo in svojevrsten vonj, ki je sladek, prsten, morski ali \xc5\xbeivalski. Vonj ambre so mnogi opisali kot razko\xc5\xa1nej\xc5\xa1o in finej\xc5\xa1o razli\xc4\x8dico izopropanola, brez ostrega peko\xc4\x8dega odtenka._NEWLINE_V tak\xc5\xa1nih pogojih ima ambra specifi\xc4\x8dno te\xc5\xbeo med 0.780 in 0.926. Pri pribli\xc5\xbeno 62\xc2\xa0\xc2\xb0C se raztali v mastno rumeno teko\xc4\x8dino, pri 100\xc2\xa0\xc2\xb0C pa izhlapi v belo paro. Je topna v etru ter oljih. Ambra prete\xc5\xbeno ne reagira s kislinami. S segrevanjem surove ambre v alkoholu in slede\xc4\x8dim hlajenjem raztopine lahko izlo\xc4\x8dimo bele kristale ambreina.\n_START_SECTION_\nNadomestne spojine in trgovanje\n_START_PARAGRAPH_\nZgodovinsko gledano je bil prvotni komercialni namen uporabe ambre v kemiji di\xc5\xa1av, \xc4\x8deprav je bila v uporabi tudi v medicinske in aromati\xc4\x8dne namene. V preteklosti je bila zelo iskana kot pomembna parfumska di\xc5\xa1ava. Vendar pa je te\xc5\xbeko zagotoviti dosledno in zanesljivo dobavo z visokokakovostno ambro. Zaradi velikega povpra\xc5\xa1evanja in visoke cene so bile v kemiji di\xc5\xa1av iskane zamenjave za ambro in nadomestile so jo sintezne snovi. Med njimi je najpomembnej\xc5\xa1i ambrox, ki je v najve\xc4\x8djem obsegu na\xc5\xa1el mesto v izdelavi parfumov in je najbolj \xc5\xa1iroko uporabljena di\xc5\xa1ava kot nadomestek ambre. Najstarej\xc5\xa1i in komercialno najpomembnej\xc5\xa1i postopek sinteze ambroxa je iz sclareola (prvotno izoliran iz mu\xc5\xa1katne kadulje), \xc4\x8deprav so bile zami\xc5\xa1ljene sinteze tudi iz ve\xc4\x8d razli\xc4\x8dnih drugih naravnih spojin, med njimi cis-abienola in tujona. Zami\xc5\xa1ljeni so bili tudi mikrobiolo\xc5\xa1ki postopki pridobivanja ambroxa._NEWLINE_Surova ambra dosega ceno pribli\xc5\xbeno 10 dolarjev za gram, za dolo\xc4\x8dene visokokvalitetne vzorce pa je lahko cena mnogo vi\xc5\xa1ja  V ZDA so uvoz, kupovanje ali prodaja ambre (vlju\xc4\x8dno z ambro, ki je bila naplavljena na obalo) veljali za kr\xc5\xa1itev zakona o varstvu morskih sesalcev (Marine Mammal Protection Act) iz leta 1972 . Leta 2001 pa je bil ta zakon spremenjen, ambra namre\xc4\x8d naj ne bi bil stranski produkt industrije s kiti, saj glava\xc4\x8di ambro naravno izlo\xc4\x8dajo. Trenutno v ZDA ni prepovedi trgovanja ali kupovanja ambre.\n_START_SECTION_\nUporaba v zgodovini\n_START_PARAGRAPH_\nAmbra je bila znana predvsem zaradi uporabe v oblikovanju parfumov in arom podobno kot mo\xc5\xa1us. Parfumi po svetu \xc5\xa1e vedno vsebujejo ambro, medtem ko se ji v Ameriki pri izdelavi parfumov izogibajo zaradi zakonskih nedolo\xc4\x8dil. V antiki so na Kitajskem ambro imenovali\xc2\xa0\xc2\xbbzmajeva slina\xc2\xab. Stari Egip\xc4\x8dani pa so uporabljali \xc5\xbegano ambro kot kadilo. V \xc4\x8dasu kuge v Evropi so ljudje verjeli, da jih no\xc5\xa1enje krogle ambre lahko za\xc5\xa1\xc4\x8diti pred to boleznijo. Vonj ambre ambre je namre\xc4\x8d prekril vonj zraka, ki naj bi bil po prepri\xc4\x8danju ljudi vzrok za kugo._NEWLINE_V preteklosti so ambro uporabljali tudi kot aromo za pripravo hrane. Najljub\xc5\xa1a jed angle\xc5\xa1kega kralja Karla II. naj bi bila jajca z ambro. Na Bli\xc5\xbejem vzhodu so jo uporabljali kot za\xc4\x8dimbo za hrano in pija\xc4\x8do. Uporabljali so jo tudi kot obliko zdravni\xc5\xa1kega dodatka. Na Bli\xc5\xbenjem vzhodu so jo uporabljali za pove\xc4\x8danje mo\xc4\x8di in mo\xc5\xbeatosti ter zdravljenje bolezni srca in mo\xc5\xbeganov. V nekaterih primerih je pri ljudeh veljala za afrodiziak. V srednjem veku so jo v Evropi uporabljali kot zdravilo pri glavobolih, prehladu, epilepsiji in drugih zdravstvenih te\xc5\xbeavah ._NEWLINE_Ambro so tudi oblikovali, posu\xc5\xa1ili, okrasili in uporabljali kot nakit. Najpogosteje so jo oblikovano v koralde nosili predvsem v \xc4\x8dasu renesanse v Evropi.'